Radnik TŽV Gredelj koji je u četvrtak prosvjedovao sa još tisuću svojih kolega na Trgu bana Jelačića, zbog pokretanja stečajnog postupka nad Gredeljom, danas je počinio samoubojstvo. Potvrdio je to i Željko Starčević, predsjednik Sindikata radnika TŽV-a Gredelj.

– Istina je, kaj da vam kažem, svi smo u šoku. Došao je na posao i nedugo potom, oko 9 sati otišao je doma i tada su ukućani čuli pucanj – nesretno je rekao Starčević. Kolega je, kaže nam Starčević, bio 50 godina star, a oko 30 godina je radio u Gredelju.

– Godinama je bio dobar djelatnik, moj suradnik i zamjenik, sudionik Domovinskog rata – nabrojio je Željko Starčević. Najavio je ipak kako radnici neće stati i ako Gredelj ode u stečaj, imat će daljnje akcije.

– Igraju se s nama kao da smo brojevi. Ako ljudi na vlasti imaju sluha povući će stečaj – poručio je Starčević.

Podsjetimo, Vlada želi stečaj Gredelja, a ministar prometa Siniša Hajdaš Dončić kaže kako je to jedino rješenje zbog duga od pola milijarde kuna. Radnici su pak još na prosvjedu poručivali kako Gredelj trenutno ima posla u vrijednosti od 150 milijuna kuna, a 35 milijuna kuna Gredelju su dužni dobavljači.

>>Radnici Gredelja prosvjeduju: Stečaj žele samo Čačić, Linić...